29/01/2014 | Administración LocalMunicipal
Outes
Anuncio bases poesía 2014

A Xunta de Goberno Local, na sesión do 13 de xaneiro do 2014, trala correspondente deliberación e por unanimidade, aproba as bases da convocatoria do XVIII certame de poesía Mariuxi Elizabeth Cerro Griffiths, que son como segue: “PRIMEIRA. Poderán participar todas as persoas interesadas, de calquera nacionalidade, que presenten os orixinais escritos en lingua galega. Os textos deberán ser inéditos. SEGUNDA. Establécense as seguintes categorías e premios, por idades -que se computarán con referencia ao 10 de abril do 2014- data na que conclúe o prazo de entrega dos traballos: Categoría A: rapaces de 6 e 7 anos. Premios: 1º clasificado: vale de 90 € en libros e publicación da obra. Accésit: publicación da obra galardoada. Categoría B: rapaces de 8 e 9 anos. Premios: 1º clasificado: vale de 120 € en libros e publicación da obra. Accésit: publicación da obra galardoada. Categoría C: rapaces de 10 e 11 anos. Premios: 1º clasificado: vale de 150 € en libros e publicación da obra. Accésit: publicación da obra galardoada. Categoría D: rapaces de 12 a 14 anos. Premios: 1º clasificado: vale de 180 € en libros e publicación da obra. Accésit: publicación da obra galardoada. Categoría E: xoves de 15 a 17 anos. Premios: 1º clasificado: vale de 230 € en libros e publicación da obra. Accésit: publicación da obra galardoada. Categoría F: persoas maiores de 18 anos. Premios: 1º clasificado: 1000 € e publicación da obra. Accésit: publicación da obra seleccionada. Os importes dos premios están suxeitos á aplicación da lexislación tributaria vixente. TERCEIRA. Para a categorías E as obras terán unha extensión mínima de 150 versos. CUARTA. O Concello realizará unha edición compilatoria das obras premiadas en todas as categorías. QUINTA. Os traballos presentaranse co orixinal e cinco copias, en sobre pechado que levará por fóra a mención “XVIII Certame Francisco Añón de Poesía”. No interior incluirá un sobre máis pequeno, tamén pechado, co título da obra, a categoría na que participa e o lema ou pseudónimo do autor; este sobre pequeno conterá os datos persoais (nome, idade, enderezo, teléfono de contacto, centro de estudos, título da obra e lema ou pseudónimo) e unha fotocopia do DNI. Os traballos recóllense na Casa da Cultura de Outes, Avda. de San Campio nº 1, 15230 Outes (A Coruña), onde tamén se poden enviar por correo certificado. SEXTA. O prazo de presentación remata o 10 de abril de 2014. SÉTIMA. O xurado, que se dará a coñecer oportunamente, será nomeado polo Concello de Outes. O 17 de maio de 2014, no marco dos actos conmemorativos do Día das Letras Galegas, anunciarase a decisión do xurado nun acto público no que, ademais de entregarlles os premios ás persoas galardoadas, presentarase o libro “XVII Certame Francisco Añón de Poesía, 2013”. OITAVA. No prazo de tres meses des que se publique a decisión do xurado, o Concello devolveralles aos autores, previa solicitude, os orixinais non premiados. Transcorrido dito prazo, serán destruídos. NOVENA. A decisión do xurado será inapelable e participar no certame significa a aceptación destas bases. Outes, 21 de xaneiro do 2014 O ALCALDE Asdo. Carlos E. López Crespo